Okresná prokuratúra Poprad 
Štefánikova 11, 058 01 Poprad 1

Sp. zn. : 1 Pv 259/13/7706	Poprad, 12.7.2013
EEČ : 2-57-100-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Poprad
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako otec maloletej XXXXX, nar. XXXXX, hoci mu vyživovacia povinnosť vyplýva priamo zo Zákona o rodine a rozsudkom Okresného súdu XXXXX č. XXXXX zo dňa XXXXX, právoplatným dňa XXXXX, bol zaviazaný prispievať na jej výživu sumou 80,- € mesačne od 01.01.2009, ktoré je povinný platiť do rúk matke XXXXX vždy do 15. dňa v mesiaci vopred, túto svoju vyživovaciu povinnosť v XXXXX, okres XXXXX, ani inde úmyselne riadne neplnil od 19.09.2012 do 03.06.2013, pričom nebol evidovaný ako uchádzač o zamestnanie a nepoberal dávky a príspevky v hmotnej núdzi,v uvedenom období na výživnom uhradil dňa 12.12.2012 sumu 160,- €, dňa 12.02.2013 sumu 50,- €, dňa 02.03.2012 sumu 80,- €, dňa 30.04.2013 sumu 150,- €, dňa 04.05.2013 sumu 20,- €, čím mu za toto obdobie vznikol dlh na výživnom pre matku dieťaťa XXXXX, nar. XXXXX, bytom XXXXX, XXXXX, vo výške 260,- € a túto svoju vyživovaciu povinnosť riadne neplnil aj napriek tomu, že bol za prečin zanedbania povinnej výživy podľa § 207 ods. 1 Trestného zákona odsúdený trestným rozkazom Okresného súdu XXXXX sp. zn. XXXXX zo dňa XXXXX, právoplatným dňa XXXXX, pričom dňa 03.06.2013 uhradil výživné v sume 500,- €, čím uhradil dlh na výživnom v plnej výške a trestný čin nemal trvalo nepriaznivé následky, 

lebo zanikla trestnosť činu.

Odôvodnenie:
     Uznesením vyšetrovateľky Okresného riaditeľstva PZ, Odboru kriminálnej polície XXXXX sp. zn. ORP-XXXXX zo dňa XXXXX bolo začaté trestné stíhanie a vznesené obvinenie XXXXX, nar. XXXXX v XXXXX, okres XXXXX, za prečin zanedbania povinnej výživy podľa § 207 ods. 1, ods. 3 písm. c/ Trestného zákona na tom skutkovom základe, že si ako otec neplní vyživovaciu povinnosť voči svojmu dieťaťu XXXXX, nar. XXXXX, kde vyživovacia povinnosť mu vyplýva zo Zákona o rodine ako aj z rozsudku Okresného súdu v Poprade pod č. konania XXXXX zo dňa XXXXX, ktorý nadobudol právoplatnosť dňom XXXXX, ktorým bol zaviazaný prispievať na výživu dcéry XXXXX sumou 80,- € mesačne vždy do 15. dňa v mesiaci vopred k rukám matky dieťaťa XXXXX, nar. XXXXX, bytom XXXXX, ul. XXXXX, pričom vyživovaciu povinnosť si úmyselne neplní v Poprade a na iných miestach v období od 19.09.2012 do dnešného dňa, v uvedenom období nebol evidovaný ako uchádzač o zamestnanie na príslušnom úrade práce, čím mu za uvedené obdobie vznikol dlh na výživnom vo výške 270,- € pre XXXXX, napriek tomu, že v predchádzajúcich dvadsiatich štyroch mesiacoch bol za takýto čin odsúdený rozhodnutím Okresného súdu v Poprade č. XXXXX zo dňa XXXXX, ktorý nadobudol právoplatnosť dňa XXXXX.

     V trestnom oznámení matka dieťaťa XXXXX uviedla, že jej obvinený neplatí výživné od mesiaca júl 2012, pričom v mesiacoch august, september, október, november 2012 a v mesiaci január 2013 jej nezaplatil nič, v mesiaci december 2012 jej zaplatil výživné v sume 160,- €, v mesiaci február 2013 sumu 50,- €.

     Vykonaným vyšetrovaním bolo zistené, že trestným rozkazom Okresného súdu XXXXX č. XXXXX zo dňa XXXXX, právoplatným dňa XXXXX, bol XXXXX odsúdený za prečin zanedbania povinnej výživy podľa § 207 ods. 1 Trestného zákona. Od právoplatnosti trestného rozkazu opätovne svoju vyživovaciu povinnosť neplnil, pričom nebol evidovaný ako uchádzač o zamestnanie, nepoberal dávky a príspevky v hmotnej núdzi, dávky v nezamestnanosti ani nemocenské dávky. Nie je evidovaný ako živnostník. Od 20.05.2013 je zamestnaný na základe dohody o pracovnej činnosti vo firme XXXXX, XXXXX, kde pracoval aj od 12.03.2012 do 31.12.2012 na základe dohody o vykonaní práce, kde nenahlásil vyživovaciu povinnosť a zrážky na výživné mu neboli vykonávané, nakoľko jeho mzda nedosahovala potrebnú výšku na zrážanie. Podľa mzdového listu dosahoval čistú mzdu za mesiace apríl až december 2012 vo výške 81,- € mesačne. Matka dieťaťa nebola poberateľkou náhradného výživného ani dávok a príspevkov v hmotnej núdzi. Matka dieťaťa vo svojej výpovedi uviedla, že sa nestalo, že by jej dieťa bolo vystavené nebezpečenstvu núdze, pretože jej finančne pomáha jej mama. 

     Z kópií poštových ústrižkov a pokladičných dokladov vyplýva, že obvinený XXXXX, resp. jeho matka uhradili oprávnenej matke dieťaťa XXXXX dňa 12.12.2012 sumu 160,- €, dňa 12.02.2013 sumu 50,- €, dňa 02.03.2013 sumu 80,- €, dňa 30.04.2013 sumu 150,- €, dňa 04.05.2013 sumu 20,- €, dňa 03.06.2013 sumu 500,- €. Obvinený za obdobie od 19.09.2013 do 31.05.2013 mal matke dieťaťa uhradiť na výživnom sumu 720,- €, spolu bola uhradená suma 960,- €, čím bol dlh na výživnom za sledované obdobie uhradný v plnej výške.

     Podľa § 215 ods. 1 písm. h/ Trestného poriadku prokurátor zastaví trestné stíhanie, ak zanikla trestnosť činu.

     Podľa § 86 písm. a/ Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

     Vzhľadom k vyššie uvedenému bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora Okresnej prokuratúry XXXXX do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jana Pudláková
prokurátorka